Document ID: 32008R0223

ΚΑΝΟΝΙΣΜΌΣ (ΕΚ) αριθ. 223/2008 ΤΗΣ ΕΠΙΤΡΟΠΉΣ
της 12ης Μαρτίου 2008
περί καθορισμού των προϋποθέσεων και διαδικασιών για την αναγνώριση οργανώσεων παραγωγών σηροτρόφων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 127 σε συνδυασμό με το άρθρο 4,
Εκτιμώντας τα ακόλουθα:
(1)
Ο κανονισμός (ΕΟΚ) αριθ. 707/76 του Συμβουλίου, της 25ης Μαρτίου 1976, περί αναγνωρίσεως των ομάδων παραγωγών μεταξοσκωλήκων (2), πρόκειται να καταργηθεί από την 1η Απριλίου 2008 σύμφωνα με το άρθρο 201 παράγραφος 1 στοιχείο β) του κανονισμού (ΕΚ) αριθ. 1234/2007.
(2)
Ορισμένες προϋποθέσεις και υποχρεώσεις που προβλέπονται στον κανονισμό (ΕΟΚ) αριθ. 707/76 δεν έχουν ενσωματωθεί στον κανονισμό (ΕΚ) αριθ. 1234/2007.
(3)
Για να εξακολουθήσει η ομαλή λειτουργία του τομέα της σηροτροφίας και για να υπάρχει διαφάνεια και ορθολογική οργάνωση, πρέπει να εκδοθεί νέος κανονισμός που να ορίζει τις εν λόγω προϋποθέσεις και υποχρεώσεις καθώς και τους τρέχοντες κανόνες εφαρμογής που προβλέπονται στον κανονισμό (ΕΟΚ) αριθ. 822/76 της Επιτροπής, της 7ης Απριλίου 1976, περί των προϋποθέσεων και της διαδικασίας αναγνωρίσεως των ομάδων παραγωγών μεταξοσκωλήκων (3).
(4)
Ο κανονισμός (ΕΟΚ) αριθ. 822/76 πρέπει επομένως να καταργηθεί.
(5)
Ο νέος κανονισμός πρέπει να αρχίσει να ισχύει από την ημερομηνία κατάργησης του κανονισμού (ΕΟΚ) αριθ. 707/76.
(6)
Το άρθρο 122 του κανονισμού (ΕΚ) αριθ. 1234/2007 προβλέπει την αναγνώριση, στον τομέα της σηροτροφίας, οργανώσεων παραγωγών που επιδιώκουν συγκεκριμένο σκοπό, ο οποίος μπορεί να αφορά ιδίως τη συγκέντρωση της προσφοράς και την εμπορία των προϊόντων των μελών, την από κοινού προσαρμογή της παραγωγής στις απαιτήσεις της αγοράς και τη βελτίωση του προϊόντος, την προαγωγή της ορθολογικής οργάνωσης και της εκμηχάνισης της παραγωγής.
(7)
Για να αποφευχθούν οι διακρίσεις μεταξύ των παραγωγών και για να διασφαλιστεί η ενότητα και η αποτελεσματικότητα οιασδήποτε δράσης που πρόκειται να αναληφθεί, πρέπει να καθοριστούν οι προϋποθέσεις και οι διαδικασίες αναγνώρισης των οργανώσεων παραγωγών στον τομέα της σηροτροφίας, που να εφαρμόζονται σε ολόκληρη την Κοινότητα. Οι οργανώσεις των παραγωγών πρέπει να συμμορφώνονται με τις προϋποθέσεις και διαδικασίες αυτές για να μπορούν να τυγχάνουν αναγνώρισης από τα κράτη μέλη.
(8)
Η αναγνώριση οργανώσεων παραγωγών πρέπει να συνδέεται με την αιτιολόγηση επαρκούς οικονομικής δραστηριότητας σε σχέση με την παραγωγή και εμπορία στον τομέα της σηροτροφίας, ενώ πρέπει να προβλέπεται η δυνατότητα εξαιρέσεων σε περιοχές με χαμηλή παραγωγή. Ωστόσο, δεδομένου ότι ο αριθμός των σηροτρόφων έχει περιοριστεί σημαντικά τα τελευταία έτη, το όριο ως προς τον ελάχιστο αριθμό παραγωγών που απαιτείται για τη συγκρότηση οργάνωσης παραγωγών, το οποίο καθορίζεται στον κανονισμό (ΕΟΚ) αριθ. 822/76, θα πρέπει να μειωθεί ουσιαστικά.
(9)
Οι διατάξεις περί της διαδικασίας χορήγησης και ανάκλησης αναγνώρισης πρέπει να διευρυνθούν διευκρινίζοντας τις πληροφορίες που πρέπει να παρέχονται κατά την υποβολή της αίτησης.
(10)
Για την πληροφόρηση των κρατών μελών και άλλων ενδιαφερόμενων μερών, πρέπει στην αρχή κάθε έτους να δημοσιεύεται κατάλογος των ομάδων οι οποίες έχουν αναγνωρισθεί κατά τη διάρκεια του προηγουμένου έτους και εκείνων των οποίων η αναγνώριση έχει ανακληθεί κατά τη διάρκεια της ιδίας περιόδου.
(11)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Τα κράτη μέλη αναγνωρίζουν οργανώσεις παραγωγών στον τομέα της σηροτροφίας οι οποίες:
α)
έχουν υποβάλει αίτηση αναγνώρισης·
β)
πληρούν τις γενικές προϋποθέσεις του άρθρου 122 του κανονισμού (ΕΚ) αριθ. 1234/2007·
γ)
πληρούν τις ειδικές προϋποθέσεις του άρθρου 2 του παρόντος κανονισμού.
2. Αρμόδια για την αναγνώριση οργάνωσης παραγωγών είναι η αρχή του κράτους μέλους στο έδαφος του οποίου έχει την έδρα της η οργάνωση παραγωγών.
Άρθρο 2
1. Για τη χορήγηση αναγνώρισης, οι οργανώσεις παραγωγών πρέπει:
α)
να περιλαμβάνουν στις δραστηριότητές τους την παραγωγή και εμπορία κουκουλιών από μεταξοσκώληκες·
β)
να περιλαμβάνουν τουλάχιστον 50 παραγωγούς που χρησιμοποιούν ή αναλαμβάνουν να χρησιμοποιήσουν τουλάχιστον 2 500 κουτιά κατά τη διάρκεια του έτους εμπορίας στο οποίο χορηγείται η αναγνώριση·
γ)
να αποκλείουν από όλο το πεδίο δραστηριότητάς τους κάθε είδους διάκριση μεταξύ κοινοτικών σηροτρόφων σε σχέση, μεταξύ άλλων, με την ιθαγένεια ή τον τόπο εγκατάστασής τους·
δ)
να έχουν νομική προσωπικότητα ή επαρκή νομική ικανότητα ώστε να απολαμβάνουν δικαιώματα και να υπόκεινται σε υποχρεώσεις σύμφωνα με την εθνική νομοθεσία·
ε)
να έχουν ως μέλη μόνο σηροτρόφους·
στ)
να περιλαμβάνουν στους κανόνες τους τις ακόλουθες υποχρεώσεις για τα μέλη:
i)
να πραγματοποιούν τη διάθεση στην αγορά, δηλαδή την πώληση στο χονδρεμπόριο ή στην καταναλώτρια βιομηχανία, του συνόλου της παραγωγής τους διά μέσου της ομάδος παραγωγών, η οποία πάντως δύναται να επιτρέψει στους σηροτρόφους να μην υποβάλλονται, για ορισμένες ποσότητες, στην υποχρέωση αυτή·
ii)
να εφαρμόζουν, όσον αφορά την παραγωγή και την εμπορία, τους κανόνες που υιοθέτησε η οργάνωση παραγωγών με σκοπό την προσαρμογή του όγκου της προσφοράς και της ποιότητας του προϊόντος στις απαιτήσεις της αγοράς·
iii)
να δύνανται να αποχωρήσουν από την οργάνωση μόνον εφόσον ήσαν μέλη τουλάχιστον επί τρία έτη μετά την αναγνώρισή της και με τον όρο ότι προειδοποιούν την οργάνωση τουλάχιστον ένα έτος πριν από την αποχώρησή τους, με την επιφύλαξη εθνικών διατάξεων οι οποίες αποβλέπουν, σε συγκεκριμένες περιπτώσεις, στην προστασία της οργάνωσης ή των πιστωτών της από τις οικονομικές συνέπειες που θα μπορούσαν να προκύψουν από την αποχώρηση ενός μέλους, ή στην παρεμπόδιση της αποχώρησης ενός μέλους κατά τη διάρκεια του οικονομικού έτους·
ζ)
να τηρούν χωριστούς λογαριασμούς για τις δραστηριότητες που αποτελούν το αντικείμενο της αναγνώρισής τους.
2. Σύμφωνα με τη διαδικασία που αναφέρεται στο άρθρο 195 παράγραφος 2 του κανονισμού (ΕΚ) αριθ. 1234/2007, μπορεί να επιτραπεί σε κράτος μέλος, κατόπιν αιτήσεως, να αναγνωρίσει σε περιοχή χαμηλής παραγωγής οργάνωση η οποία δεν πληροί την προϋπόθεση που προβλέπεται στην παράγραφο 1 στοιχείο β) του παρόντος άρθρου.
Άρθρο 3
Κατά την υποβολή της αιτήσεως αναγνώρισης, οι οργανώσεις παραγωγών προσκομίζουν τα ακόλουθα έγγραφα και πληροφορίες:
α)
το καταστατικό της οργάνωσης·
β)
τα ονόματα των προσώπων τα οποία εξουσιοδοτούνται να ενεργούν επ' ονόματι και για λογαριασμό της οργάνωσης·
γ)
κατάλογο των δραστηριοτήτων οι οποίες δικαιολογούν την αίτηση αναγνώρισης·
δ)
απόδειξη συμμόρφωσης με τις διατάξεις του άρθρου 2 παράγραφος 1 στοιχείο β) ή του άρθρου 2 παράγραφος 2·
ε)
τους κανόνες που θεσπίστηκαν βάσει του άρθρου 2 παράγραφος 1 στοιχείο στ) σημείο ii) και ιδίως εκείνους που αφορούν την αποξήρανση των κουκουλιών.
Άρθρο 4
1. Τα κράτη μέλη λαμβάνουν απόφαση εντός δύο μηνών από την παραλαβή των αιτήσεων αναγνώρισης.
2. Τα κράτη μέλη ενημερώνουν την Επιτροπή για την απόφασή τους εντός δύο μηνών και αναφέρουν τους λόγους σε περίπτωση απόρριψης αιτήσεων.
Άρθρο 5
1. Τα κράτη μέλη ασκούν συνεχή έλεγχο της τήρησης των όρων αναγνώρισης από τις αναγνωρισμένες οργανώσεις.
2. Τα κράτη μέλη ανακαλούν την αναγνώριση οργάνωσης εφόσον παύουν να πληρούνται οι προϋποθέσεις αναγνώρισης ή εφόσον η αναγνώριση βασίστηκε σε εσφαλμένες πληροφορίες. Η αναγνώριση ανακαλείται με αναδρομικά αποτελέσματα εφόσον η οργάνωση έλαβε ή επωφελήθηκε από αυτήν δολίως.
3. Όταν κράτος μέλος ανακαλεί αναγνώριση οργάνωσης ενημερώνει σχετικά την Επιτροπή εντός δύο μηνών και αναφέρει τα αίτια.
Άρθρο 6
Στην αρχή κάθε έτους, η Επιτροπή δημοσιεύει στην Επίσημη Εφημερίδα της Ευρωπαϊκής Ένωσης, σειρά C, κατάλογο των οργανώσεων οι οποίες έχουν αναγνωρισθεί κατά τη διάρκεια του προηγουμένου έτους και εκείνων των οποίων η αναγνώριση έχει ανακληθεί κατά τη διάρκεια του προηγουμένου έτους.
Άρθρο 7
Ο κανονισμός (ΕΟΚ) αριθ. 822/76 καταργείται.
Άρθρο 8
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Απριλίου 2008.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Μαρτίου 2008.

Labels: 10
6